Document ID: 32014R0827

ΚΑΝΟΝΙΣΜΌΣ (ΕΕ) αριθ. 827/2014 ΤΟΥ ΣΥΜΒΟΥΛΊΟΥ
της 23ης Ιουλίου 2014
για την τροποποίηση του κανονισμού (ΕΚ) αριθ. 974/98 σχετικά με την εισαγωγή του ευρώ Λιθουανία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 140 παράγραφος 3,
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη τη γνώμη της Ευρωπαϊκής Κεντρικής Τράπεζας,
Εκτιμώντας τα ακόλουθα:
(1)
Ο κανονισμός (ΕΚ) αριθ. 974/98 του Συμβουλίου (1) προβλέπει την αντικατάσταση με το ευρώ των νομισμάτων των κρατών μελών που πληρούν τις απαιτούμενες προϋποθέσεις για την υιοθέτηση του ευρώ τη στιγμή που η Κοινότητα εισήλθε στην τρίτη φάση της οικονομικής και νομισματικής ένωσης.
(2)
Σύμφωνα με το άρθρο 4 της πράξης προσχώρησης του 2003, η Λιθουανία είναι κράτος μέλος με παρέκκλιση, όπως ορίζεται στο άρθρο 139 παράγραφος 1 της Συνθήκης για τη λειτουργία της Ευρωπαϊκής Ένωσης («Συνθήκη»).
(3)
Σύμφωνα με την απόφαση 2014/509/ΕΕ του Συμβουλίου, της 23ης Ιουλίου 2014, σχετικά με την υιοθέτηση του ευρώ από τη Λιθουανία την 1η Ιανουαρίου 2015 (2), η Λιθουανία πληροί τις απαιτούμενες προϋποθέσεις για την υιοθέτηση του ευρώ και η παρέκκλιση υπέρ της Λιθουανίας καταργείται με ισχύ από την 1η Ιανουαρίου 2015.
(4)
Η εισαγωγή του ευρώ στη Λιθουανία απαιτεί την επέκταση και στη Λιθουανία των υφισταμένων διατάξεων περί εισαγωγής του ευρώ, που περιέχονται στον κανονισμό (ΕΚ) αριθ. 974/98.
(5)
Το εθνικό λιθουανικό σχέδιο μετάβασης στο ευρώ ορίζει ότι τα χαρτονομίσματα και κέρματα θα πρέπει να κυκλοφορούν υποχρεωτικώς στην Λιθουανία την ημέρα εισαγωγής του ευρώ ως νομίσματος της χώρας. Συνεπώς ημερομηνία εισαγωγής του ευρώ και ημερομηνία μετάβασης θα πρέπει να είναι η 1η Ιανουαρίου 2015. Δεν θα εφαρμοστεί περίοδος βαθμιαίας μετάβασης.
(6)
Ο κανονισμός (ΕΚ) αριθ. 974/98 θα πρέπει, συνεπώς, να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 974/98 τροποποιείται και παρεμβάλλεται η ακόλουθη γραμμή μεταξύ των μεταξύ των στοιχείων που αφορούν τη Λετονία και των στοιχείων που αφορούν το Λουξεμβούργο.
«Λιθουανία
1η Ιανουαρίου 2015
1η Ιανουαρίου 2015
Όχι»
Άρθρο 2
Ο παρών κανονισμός αρχίζει να ισχύει την 1η Ιανουαρίου 2015.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουλίου 2014.

Labels: 2
18